«Король Лир» спектаклыр утыку кърахьэ
Горький Максим и цIэр зезыхьэ Урыс къэрал драмэ театрым утыку кърехьэ Шекспир Уильям и «Король Лир» пьесэм къытращIыкIа спектаклыр. Ар игъэуващ театрым и режиссер нэхъыщхьэ, УФ-м гъуазджэхэмкIэ щIыхь зиIэ и лэжьакIуэ Теувэж СулътIан.
КъБР-м и Iэтащхьэм театр гъуазджэм хухиха грантымкIэ ягъэува етIуанэ спектаклщ мыр. Япэр Толстой Алексей и «Орел и Орлица» пьесэм Къэбэрдей драмэ театрым къытрищIыкIа «Пащтыхьымрэ пащтыхь гуащэмрэ» спектаклырщ.
«Король Лир» спектаклым щоджэгу КъБР-м щIыхь зиIэ и артисткэ Кулахметовэ Рушание, УФ-м щIыхь зиIэ и артист Балъкъыз Валерэ, роль нэхъыщхьэр зыгъэзащIэр театрым и актер пажэ Iусейн Олегщ.
Спектаклыр мэлыжьыхьым и 9-10-хэм ЩоджэнцIыкIу Алий и цIэр зезыхьэ Къэбэрдей къэрал драмэ театрым щагъэлъэгъуэнущ, сыхьэт 19-м щIидзэу.
ГЕРАСИМОВЭ Риммэ.
